Meta Fuglsang (SF), 2009-11-26:
Så vil jeg da starte med at afsløre – for ikke at holde Dansk Folkeparti hen i spænding – at vi støtter lovforslaget, at vi synes, det er godt, at der kommer en støtte til en økonomisk forbedring.
Når det er sagt, vil jeg gerne knytte nogle kommentarer til og bruge min taletid på at prøve at kvalificere den politiske snak, der er omkring de økonomiske forhold for de dårligst stillede pensionister.
Det er jo ikke sådan, at vi er imod alt, at vi er imod ting, fordi vi prøver at kvalificere debatten.
Vi er for.
Vi er for en forbedring for dem, der har den dårligste økonomi – det er også de pensionister, som har den dårligste økonomi og dermed mulighed for de dårligste levevilkår – vi er faktisk for det, og det er det, som er vores bekymring.
Det er derfor, vi bruger tid på at tale om det heroppefra og i andre sammenhænge.
Det her er jo ganske rigtigt et lille skridt på vejen: Det forbedrer det for nogle af dem, der er dårligst stillede.
Det, der er mine bemærkninger til det her, er først og fremmest, at jeg bestemt ikke synes, det er ambitiøst nok.
Indholdsmæssigt er det her er en lille forbedring af de økonomiske vilkår for nogle pensionister, men når vi kigger på, hvordan det er blevet til, ser vi endnu et eksempel på en særordning, en særordning, der er indført som små lunser af forbedringer af noget, som i forvejen var ret skidt.
Jeg synes ikke, det er en acceptabel måde at forbedre forholdene for pensionister på.
Jeg synes, at det, der ville være acceptabelt, var at tale generelt om, hvordan ens indkomstforhold skal være, hvordan beskatningen af den indkomst, man skal have, skal være, så vi får en reel forbedring.
Jeg har en gang imellem fornemmelsen af – og det er muligt, det er lidt bramfrit sagt heroppefra, men det kan være, at det alligevel får Dansk Folkeparti til at høre, hvad jeg siger – at det er vigtigere for Dansk Folkeparti, at der står »Dansk Folkeparti« på en lille forbedring, end at vi samarbejder om at lave nogle reelle forbedringer for de pensionister, der har de dårligste økonomiske forhold.
Det synes jeg er ærgerligt, fordi SF og Dansk Folkeparti på nogle punkter har nogle fælles interesser, nogle fælles synspunkter, om, at det skal være o.k. at være pensionist, og at man, når man har haft et langt arbejdsliv, hvor man har ydet, hvad man kunne for samfundet, så også skal have nogle ordentlige økonomiske levevilkår.
Jeg synes, det er ærgerligt, at vi så ikke bruger den enighed til at lave nogle reelle forbedringer.
Så ville der ikke kun stå »Dansk Folkeparti« på det, det indrømmer jeg, men til gengæld kunne vi med det samlede engagement og det samlede ønske om at forbedre pensionisters vilkår lave noget, som batter mere end det her.
Vi kan godt tale om menneskesynet i det her.
Jeg synes, det er en fornærmelse, at vi, fordi vi er kritiske over for, om det her er det bedst mulige, man kan gøre for de dårligt stillede pensionister, så skal skydes i skoene, at vores menneskesyn ikke er i orden.
Det synes jeg er en fordrejning af debatten, og jeg synes ikke, det er en sympatisk måde at tiltale et andet parti på, når man faktisk har nogle fælles muligheder for at lave noget bedre, hvis man ville. Så vi støtter det her.
Vi synes, at ambitionsniveauet er foruroligende lavt.
Vi synes, det er beklageligt, at man ikke vil gå ind for nogle bredere løsninger, som rammer bredere og kan hjælpe flere, og så til gengæld give afkald på, at man har sit eget lille stempel på, hvem der har lavet det.
Jeg vil gerne sige til Dansk Folkeparti: Det er muligt, at I får nogle små forbedringer i forbindelse med de enkelte finanslove.
Jeg synes, I skal overveje at kigge på det, I samlet set har været med til at stemme igennem i den tid, regeringen har siddet, og så overveje, om det, I får, er en forbedring, fra I startede med at sidde ved magten, eller bare en forbedring af det, som I i øvrigt er med til at stemme for som forringelser.
Jeg tror, at man, hvis man kigger oprigtigt og ærligt på det, får en overraskelse, og jeg vil gerne tilbyde, at vi sammen med jer medvirker til at lave et bedre flertal for nogle bedre løsninger for pensionister, fordi vi har en fælles interesse, et fælles engagement, og er optaget af det her og gerne vil det bedst mulige.
Så det synes jeg I skulle benytte jer af, så vi sammen kan lave noget, der er bedre end det her.